## Justícia reclama al Govern d’Espanya mitjans econòmics i humans per a garantir la correcta implementació de la nova llei

*** Nuria Martínez assenyala que “el Govern central ens imposa aplicar una llei en temps rècord, sense recursos ni planificació, la qual cosa dificulta garantir una justícia pròxima i accessible per a la ciutadania”
* La Generalitat informa de les mesures per a implantar la nova estructura judicial que haurà d’estar implementada en 24 dels 36 partits judicials de la Comunitat Valenciana l’1 de juliol**

La consellera de Justícia i Administració Pública, Nuria Martínez, ha reclamat al Govern d’Espanya els recursos econòmics i humans necessaris per a garantir la correcta implementació de la Llei orgànica 1/2025, de 2 de gener, de mesures en matèria d’eficiència del servici públic de justícia, que implica l’aprovació d’una nova estructura judicial que generarà canvis organitzatius i en matèria d’infraestructures.

Així ho ha manifestat durant una sessió informativa celebrada en la Ciutat de la Justícia de València, dirigida a operadors jurídics. En esta, s’han abordat les principals mesures adoptades per la Generalitat per a complir amb esta llei, que haurà d’estar implementada en 24 dels 36 partits judicials de la Comunitat Valenciana l’1 de juliol d’enguany.

En esta línia, la titular de Justícia ha indicat que “el Govern central ens trasllada la responsabilitat d’implementar una llei en temps rècord, sense els recursos i sense la planificació i coordinació adequades, la qual cosa es traduïx en desigualtat i dificultat per a garantir una justícia pròxima i accessible a tota la ciutadania”.

“Estem davant un gran repte, que exigix lideratge, diàleg i, sobretot, responsabilitat institucional, perquè ens trobem en un moment complicat a causa de les conseqüències de la dana, de l’infrafinançament crònic que patix la nostra Comunitat Valenciana i a la sobrecàrrega que suporten els nostres jutjats, amb càrregues de treball que a vegades superen el 200 i el 300 %”, ha subratllat.

La responsable del departament de Justícia de la Generalitat, també ha informat que “divendres passat vam remetre una nova carta al Ministeri de la Presidència, Justícia i Relacions amb les Corts, sol·licitant les places judicials que necessitem per a descongestionar els nostres jutjats i reduir les elevades càrregues de treball que suporten, i per a continuar atorgant la formació que necessiten per a exercir la seua labor amb excel·lència”.

Martínez ha defés el compromís de la Conselleria amb la modernització de la justícia. “Hem d’afrontar el repte de modernitzar la Justícia i implementar l’LO 1/2025 amb el nostre treball conjunt, perquè una reforma d’esta envergadura no seria possible sense el compromís i el treball incansable de jutges, fiscals, lletrats de l’Administració de justícia, funcionaris, advocats, procuradors, graduats socials i tots els operadors jurídics”.

Durant la sessió informativa s’han exposat qüestions clau com les necessitats de personal derivades de la creació de la nova Oficina Judicial, el seu impacte en la Relació de llocs de treball i la càrrega laboral de cada unitat. També s’ha informat sobre el pla estratègic elaborat per la Subdirecció General de Modernització, el Protocol d’Actuació, els aspectes tecnològics i la gestió del canvi i informació.

A la jornada també han assistit el president del Tribunal Superior de Justícia de la Comunitat Valenciana, Manuel José Baeza; la directora general de Justícia i Autogovern, María José Adalid; el director general d’Atenció a les Víctimes i Accés a la Justícia, Francisco Soler; la subdirectora general de Recursos Humans de l’Administració de Justícia, Alicia Juan; la subdirectora general d’Accés a la Justícia i Entitats Jurídiques, Teresa Benedito; la subdirectora general d’Infraestructures Judicials, Sara Reyes; i el cap de Servici de Modernització, Planificació i Formació, Juan Ferrando Ábalos.

A més, s’han abordat qüestions de gran importància en relació als Mètodes Alternatius de Solució de Controvèrsies (MASC), com és la retribució als professionals de l’assistència jurídica gratuïta i la situació comparativa de la Comunitat Valenciana referent a això, així com les subvencions als municipis en matèria de mediació.

Finalment, pel que respecta a les infraestructures judicials, s’ha presentat l’adaptació a la nova planta judicial, el seu impacte, dificultats i el cost que suposa tot el procés.

Fecha: 04/06/2025